Fecko, Martin, poslanec NR SR (2015-03-19):
Ďakujem pekne. Trošku v záverečnom slove ďakujem, kolegyne a kolegovia, tým, ktorí sa zapojili do tejto diskusie či už rozpravou alebo faktickými poznámkami. Áno, arogancia, pán kolega Radošovský, týchto mocipánov na pozemkoch je neskutočná. Denne sa s tým stretávame. Mám aj ja podnety. Vyslovene nám tak doslova zhumpľujú to zbožie, ktoré tam poľnohospodári dorábajú, že to je neskutočné, a nič sa nedeje. Takže stopercentne treba, by som povedal, im trošku asi ustrihnúť krídla, lebo sú už veľmi nejakí takí kekešní, ako my hovoríme na východe. Čo sa týka pána kolegu Novotného, pochopil som to takto, že ide o vecné bremeno, ktoré je uložené na cestu, ktorá je teda na cudzom pozemku postavená. Takto to myslíte? (Reakcia z pléna.) Áno, jasné. Takže to som teraz riešil napríklad včera v zákone č. 66/2009 Z. z., kde sme hovorili o tom, že VÚC-ky a obce si môžu tieto pozemky zámennými zmluvami poriešiť a VÚC-ky a obce sú také rýchle, že chcú to riešiť cez štátny pozemok, nie cez svoj pozemok. Takže ja som to včera riešil tiež. To sú asi tie, by som povedal. A nie je to stavebný pozemok, ale to je stavba na nevysporiadanom pozemku, ale tu pri energetike nám dali vecné bremeno, to je trošku iná kategória, aby sme si ujasnili veci, to nie je ako stavba postavená načierno, ale legálna, len má vecné bremeno, ten majiteľ pozemku na tom je, takže asi takto to je, aby to bolo jasné. Pani kolegyňa Gibalová, áno, super, ja by som bol najradšej, pokiaľ ide o obmedzenia, tak ako hovorí Števo Kuffa, aby sa všetko vrátilo ľuďom. Aký má mať štát majetok? To znamená, v reštitúciách my sme neobmedzili reštitučný nárok iba časovo, ale aj veľkostne. My sme predsa pri reštitúciách povedali, hovorím teraz o poľnohospodárskych a lesných pozemkoch, respektíve aj iných, keď mám poľnohospodársku usadlosť alebo lesnú usadlosť, nejakú, že môžem dostať maximálne 250 hektárov, keď mal reštituent toho 4 000, pričom je jediný, čo si to uplatnil, lebo ostatná rodina už mu nežije, no tak má smolu, 3 750 hektárov sa musel vzdať. Toto je u nás reštitúcia, vážení kolegovia, kolegyne, takto my ju riešime. A už nechcem hovoriť o reštitúciách cirkevných. Páni kolegovia, vstúpte si aj vy do svedomia tí z vás, ktorí ste tu boli. Ja som vtedy tu nebol, keď ste prijímali tento zákon. A sedíte teraz aj v tejto rokovacej sále. Pýtam sa, ako je to možné, že pri cirkevných reštitúciách, ktoré teraz začínajú byť trošku akože v kurze, keď hovoríme o odluke cirkvi od štátu a ďalšie veci, myslím, že to bola dvestopäťdesiatjednotka, keď si to dobre pamätám, my sme povedali, že oprávnená osoba s povinnou osobou má uzavrieť dohodu o vydaní nehnuteľnosti do 60 dní, pričom nedali sme tam nejakú podmienku, akým spôsobom sa možno dozvedieť alebo kto má primäť ich, aby dobrovoľne tú dohodu nejako uzavreli. Žiadny pozemkový úrad, nikto tam nie je. A zrazu zisťujú, že prakticky vy ste podali žiadosť. Úrad, povinná osoba, to znamená Slovenský pozemkový fond, alebo tam môžu byť iné osoby, na to nereagujú. A vy ste dali podmienku, že keď do 60 dní to nebude, tak sa má ísť so žalobou na súd za peniaze. To je reštitúcia? Reštitúcia predsa hovorí o tom ostatnom, to znamená bezplatne. A momentálne viete čo sa deje? Slovenský pozemkový fond na to nereagoval a cirkvi nedostávajú majetky naspäť, pretože si to neuplatnili na súde. Vážení, nehnevajte sa, toto je u mňa nie reštitúcia, to je, by som povedal, ponechanie stavu v neviem akom, ale nie v reštitučnom konaní, aby sme to vrátili. Takže nehnevajte sa, toto tuto neberiem. A momentálne hovorím, to nebola podmienka. dokonca sa ešte písalo to, že keď povinná osoba mala zlú identifikáciu, mohla si vyžiadať z katastra alebo z iného útvaru to, aby ju tam dali. A vtedy tá lehota 60 dní neplynula. Ale ona vôbec nemala povinnosť povedať, že tá lehota akože neplynie. No to je nonsens. Viete, to sa takto nerobí proste, vážení, keď to chceme vrátiť. Takže to je asi tak. Takže, vážení, to je to k tým reštitúciám, takže ja chcem veriť, že keď budeme robiť reštitúciu v energetike, a budeme ju robiť, to vám garantujem, keď tu Fecko Martin bude, tak ju dáme tiež, alebo ju dajú nejakí Obyčajní, aby sme takýto zákon reštitučný v energetike k pozemkom dali, tak dúfam, že takýmto anomáliám sa vyhneme, aby sme sa potom nemuseli na hlave škrabať o 5 rokov s tým, že čo sme to vlastne spravili, pričom zistíme, že tá skrivodlivosť, ktorá mala byť odstránená, sa nenavyšuje, ale sa odstraňuje, lebo ináč to nemá zmysel, dávať nejaké reštitúcie. To znamená ani obmedzenie časové, tomu by som bol najradšej, ani obmedzenie veľkostné, tomu by som bol najradšej. Žiaľ, momentálne to až takto nie je. Reagujem na kolegyňu Gibalovú, pretože tá reštitúcia je predsa len trošku iná kapusta, ale je to o tom. Takže, vážení, ďakujem pekne, že ste sa k návrhu vyjadrili, a chcem veriť v podporu nášmu zákonu, aspoň to spektrum, ktoré to svedomie trošku si, by som povedal, prehodnotí, a poviem aj na zvyšných kolegov zo strany SMER, aby apelovali na svojich v klube s tým, že boli by sme radi, keby ste to podporili. Ďakujem pekne. (Potlesk.)